Аб экскурсіі
Адпраўной кропкай вандроўкі будзе Мінск. Адразу наведаем магілу народнага пісьменніка Беларусі Васіля Быкава, які нарадзіўся на Вушаччыне, а вечны супакой знайшоў у сталіцы роднай Беларусі (Усходнія могілкі Мінска). Поруч паклонімся магіле Уладзіміра Караткевіча, Уладзіміра Мулявіна − выбітных суайчыннікаў.
Вёска Бабцы, што адразу за Бягомлем, сёння вабіць усіх 26-цю каменнымі крыжамі (ад 30 см і да 2 метраў), паходжанне якіх дакладна невядома. Але менавіта яны натхнілі Рыгора Барадудіна на радкі: “У лесе, у зялёнай імжы затоеныя вякамі каменныя стынуць крыжы з адсечанымі рукамі…”
Семнаццацітысячны Лепель з пісьмовых крыніц вядомы з першай паловы XV ст. ў складзе Вялікага Княства Літоўскага (ВКЛ), з другой паловы XVI ст. Стары Лепель належаў Л. Сапегу, які перанёс горад на новае месца, і тым самым, фактычна, надаў гораду новае жыццё. Пад час экскурсіі наведаем помнік вялікаму гетману і канцлеру ВКЛ. Дарэчы, ініцыятарам стварэння помніка стаў пробашч мясцовай рыма-каталіцкай парафіі Святога Казіміра ксёндз Андрэй Аніскевіч. Сам касцёл Святога Казіміра быў пабудаваны ў другой палове XIX ст. і з’яўляецца помнікам архітэктуры класіцызму. Таксама пабачым сапраўдны брэнд Лепельскага раёна – помнік беларускаму Цмоку.
[bookmark: _GoBack]Накіроўваючыся ў Вушачы, пабачым сядзібу ХІХ ст. у Арэхаўне. Наступным буйным прыпынкам будуць Вушачы, якія атрымалі ў 1758 г. Магдэбургскае права і захавалі да нашых дзён сярод іншых будынкаў млын пач. XX ст. і касцёл Святога Лаўрэна пач. ХХ ст. Але тут нас будуць цікавіць не толькі помнікі архітэктуры, мы накіруемся да тых месцаў, якія маюць непасрэднае дачыненне да народнага паэта Беларусі Рыгора Барадуліна. Наведаем школу, дзе вучыўся паэт, хату, дзе жыў, магілу, дзе знайшоў вечны прыстанак і інш. 
Згодна лепшым правілам колавай кампазіцыі напрыканцы экскурсіі наведаем хату-музей Васіля Быкава ў вёсцы Бычкі, дзе нарадзіўся пісьменнік.

